LidanRubinov/Halacha-QA huggingface dataset:
שאלה: אתרוגים בשנת שמיטה: אני מגדל בגינתי עצי אתרוג. בשנה רגילה אני מוכר אתרוגים. האם מותר לי לדלל את הפרי כדי שהאתרוגים הפסולים לא יפריעו לאתרוג המהודר להתפתח, והאם מותר לי להוריד קוצים שפוגעים באתרוג המהודר?
תשובה: וברכת ד' כידוע בשנת השמיטה הפירות הם הפקר ועומדים לרשות הכלל, כמו כן בודאי אסור לקצור ולבצור כמות גדולה אלא א"כ הדבר נעשה בשליחות בתי הדין, מה שאנו מכנים כיום "אוצר בית דין". על כן מי שרוצה לשווק השנה אתרוגים יכול לעשות זאת רק דרך אוצר בית דין, שמשמעות הדבר שהפירות הועברו לרשות בית הדין שהוא יעביר את הפירות לאנשים. בתי הדין הללו הם נותנים את ההנחיות כיצד לגדל, שהרי הם בעלי המטע והפירות. על כן אם ברצונך לשווק את האתרוגים עליך לפנות ל"בית דין" שינחה אותך כיצד לגדל וכיצד להעביר את הפירות ליעודם. א ם הנך רוצה להפקיר את העצים ולא לשווק אלא לתת רשות לכל להכנס ולקטוף הרי שבאנו למחלוקת זו האם אפשר לטפל בעץ או לא, כגון הורדת קוצים וכדו', כאשר לדעת הרב קוק זצ"ל אין להוריד את הקוצים שהרי האתרוגים אינם של אדם מסויים אלא של ההפקר, ואילו לדעת החזו"א מותר להוריד את הקוצים. ברור שמי שנוהג כדעת הרב קוק זצ"ל קדוש יאמר לו ומי שרוצה לסמוך על דעת החזו"א זצ"ל יש לו על מי לסמוך. בברכת התורה והארץ יהודה הלוי עמיחי מכון התורה והארץ כפר דרום אשקלון
שאלה: אכילת עוגיות עם כוס תה: אם התחלתי לשתות כוס תה וברכתי עליה שהכל ואחרי כמה דקות החלטתי לאכול עוגיות, האם אני מברך עליהם מזונות?
תשובה: יש לברך מזונות על העוגיות.
שאלה: שמיטה: האם מותר לעטוף את אשכולי הגפן הגדלים בגינתי בנייר כדי שהציפורים לא יאכלו אותם?
תשובה: נחלקו האחרונים בשאלתך, לדעת הרב קוק זצ"ל אין לעשות פעולות לטובת פירות שביעית שהתורה הפקירתם. ואילו לדעת החזו"א אמנם הפירות הפקר אבל עץ שאינו מניב הוא "מת" מבחינה הלכתית, ועל כן אפשר להגן עליו שלא יאכלוהו הצפורים. על כן נראה שהפוסק כדעת הרב קוק זצ"ל קדוש יאמר לו ואילו מי שמקל כדעת החזו"א יש לו על מי לסמוך. בברכת התורה והארץ הרב יהודה הלוי עמיחי
שאלה: נטיעה באדניות בשמיטה: מה ההגיון שמאחורי האיסור לטעת באדניות בגובה 3 קומות בשנת השמיטה? שמעתי שזה יונק מהקרקע? זה ריאלי? אשמח להסבר.
תשובה: שאלת יניקת העציצים ואיסורי ח אינם שייכים "בריאלטי", אלא אלו תקנות קבועות שח בחכמתם הרבה בראייה עתידית קבעוה. על כן ח אמרו שאפילו עציץ שאינו נקוב אסור, ואילו עציץ נקוב הוא כקרקע ממש. יש מספר הסברים האם עולה יניקת האדמה לצמח או שהצמח בסופו יחדור לאדמה, ועל כן נקבעה הלכה שכאשר הנקב מול הקרקע יש לצמח יניקה מסוימת, אין הכוונה ליניקה של מים אלא של טיב הגידול. אמנם אתה כותב "לא ראלי" אבל יש מחקרים שמורים שרעננות הצמח שעומד מול קרקע היא גבוהה מרעננות צמח שהוא על משטח מנתק. חכמים קובעים שכאשר הצמח הוא מול קרקע ואפילו גבוה 50 מטר ישנה השפעה מסוימת או שחכמים לא רצו לקבוע גבהים ומדות משתנות על כן תקנו תקנה כוללת. בראשונים ישנה דעה שיניקה היא רק עד מטר, אבל אנו מכריעים להלכה שאין גובה קובע וכל עציץ שהוא נקוב או העלים מול הקרקע דינו כעומד בקרקע עצמה. בברכת התורה והארץ הרב יהודה הלוי עמיחי
שאלה: שמירת נגיעה לילדה: למה ילדה בגילאים 12-13 צריכה לשמור נגיעה, הרי היא לא בקשר עם בנים?
תשובה: יש איסור מהתורה לבן לגעת בבת ואיסור זה הוא ככל המצוות מגיל בר מצווה. אולם מדין חינוך יש להתרחק אף שהם עדיין צעירים משום שהרגש בין בנים לבנות מתחיל בגיל צעיר ולא רצוי לאדם להתעסק עם רגש זה מאחר והיצר חזק מאוד.
שאלה: צבע אדום באמצע התפילה: אם אני מתפללת תפילת שמונה עשרה (תפילת עמידה) והופעלה הזעקת צבע אדום, מותר לי להכנס מתחת לשולחן למטרת ביטחון באמצע התפילה?
תשובה: בודאי שכן, ואין הדבר נחשב להפסק אלא תמשיכי להתפלל כשנפסק מצב צבע אדום, ואם בדרך כלל מצב צבע אדום נמשך הרבה זמן תמשיכי להתפלל תוך כדי שהייתך מתחת לשלחן.
שאלה: מקום עבודה עם בנים: האם מותר לאישה לעבוד במקום עבודה שיש בו בנים?
תשובה: מותר לאשה לעבוד במקום עבודה שיש בו בנים אם שומרים על כללי הצניעות, ולכן יש לשאול כל מקום לגופו.
שאלה: להתלבש בצניעות: איפה בתורה כתוב שאישה חייבת ללכת עם חולצות וחצאיות ארוכות?
תשובה: אשה שאינה הולכת בצורה צנועה גורמת להכשיל את הגברים, ונאמר בתורה "לפני עיוור לא תיתן מכשול". ישנו מקור נוסף לגבי כיסוי המקומות הצנועים בגוף: הגמרא בכתובות (דף עב) לומדת מהציווי הנאמר בסוטה "ופרע הכהן את ראש האשה" - מכאן אזהרה לבנות ישראל שלא יצאו בפירוע ראש. בשו"ת משפט צדק (חלק ג סימן ג) מבואר שכמו שלומדת הגמרא מהציווי לסתור את שיערה שיש איסור ללכת בשיער מגולה כך מהציווי לגלות את ליבה יש ללמוד שאסור לאשה לגלות את גופה. אמנם כיסוי זרועותיה אינם נלמדים ממקור זה (עיין בספר "את צנועים חכמה", הרב שמואל הבר). איסור נוסף הקיים לפי חלק מהשיטות הוא איסור הליכה בחוקות הגויים. הרב יאיר וסרטיל
שאלה: צלייה על גחלים: האם מותר לצלות כבד אווז על גחלים?
תשובה: בצליית כבד צריך להיות לדם אפשרות לזרום כדי שהכבד לא יתבשל בתוכו. לכן אם הדם לא מצטבר על הגחלים הדבר מותר.
שאלה: קליעת צמה בשבת: כידוע לנו, אסור לקלוע צמה בשבת. הנני רוצה להשתכנע, ולדעת את המקור של איסור זה. בנוסף על כך, אם אני עושה צמה לפני שבת, האם מותר לפרק אותה בשבת, האם מותר להסתרק בשבת?
תשובה: השולחן ערוך (אורח חיים סימן ש"ג סעיף כ"ו) אסר לקלוע שער והטעם מבואר במשנה ברורה (סעיף קטן פ"ב), שזהו איסור דרבנן משום שהקליעה דומה למלאכת בונה. כמו כן, אסור לפרק את הצמה משום סותר. באותו סעיף מתיר השולחן ערוך להסתרק בשבת משום שלא בטוח שיתלשו שערות אולם הרמ"א אוסר להסתרק במסרק משום חשש תלישה אבל ביד מותר, וכן נהגו האשכנזים.
שאלה: קניית טבעת נישואין על ידי ההורים: האם הורי יכולים להשתתף איתי בקניית טבעת הנישואין עבור האשה?
תשובה: יש להבין שבקו הסיום של כל ההכנות לקידושין (סיום של הכנות אבל התחלה של חיים חדשים) אתה תעשה בעז"ה את מעשה הקידושין בקניין כסף ע"י נתינת טבעת לאישתך. במעמד זה הטבעת צריכה להיות שלך. לשם כך ישנם מספר דרכים: או שההורים שלך יקנו את הטבעת ואח"כ יקנו אותה לך (בקניין הגבהה וא יד) או שהם יתנו לך את הכסף במתנה ואתה תקנה את הטבעת או שהם יקנו אותה מלכתחילה בשבילך (כדין שליח שלך אפילו שזה מכספם). בברכת מזל טוב,
שאלה: כיבוי אור בשבת: אם בטעות כיבתי אור בשבת זה נחשב כאילו חיללתי?
תשובה: זה נקרא שוגג וראוי ללמוד הלכות שבת כדי שדבר זה לא יקרה שוב.
שאלה: הנאה מהשקיית בשמיטה: אני מתגורר במעונות האוניברסיטה בחיפה, השטח גדור ומתגוררים בו כ-1000 דיירים, ישנם פה ושם אדניות נוי וריבועי אדמה פזורים (צבורי), באחד מהם צומחת נענע, זו לא שנה ראשונה. במהלך החודש וחצי האחרונים, השקיתי אותה פעמיים שלוש מתוך מחשבה שמותר לקיים אך לא לגדל. אך לאחרונה נתברר לי שספק הוא אם מותר לקיים מה שהוא מלכתחילה הפקר ולא גידולים שלך בהם עלול להיות הפסד גדול. א. מהו באמת הדין האם מותר להשקות הפקר (שהוא הפקר מלכתחילה)? ב. במידה ולא, היות וכבר השקיתי האם עדיין אוכל להנות מאותה הנענע השנה?
תשובה: שאלתך היא שאלה שנחלקו בה גדולים, והשאלה היא במהות ההפקר בשנת השמיטה, האם לא שייך לאף אחד או שייך לכל עם ישראל. ונראה שלעיקר הדין הרי שההפקר הוא לכלל ישראל, וממילא גם לך יש אפשרות שיהא לך את הירק, וממילא אתה יכול להשקות את הצמח, כדי שיחיה ולא ימות. אמנם דעת הרב קוק זצ"ל היא שלא לעשות פעולות לטובת הפירות של השנה, בכל אופן על פי הוראות הגאון הרב ישראלי זצ"ל השקייה הותרה. ועל כן נראה שאתה יכול להמשיך ולהשקות את הנענע וכשיגיע זמנה תוכל לאכלה, ובלבד שתשמור בה קדושת שביעית. בברכת התורה והארץ הרב יהודה הלוי עמיחי
שאלה: פדיון הבן לבת לוי: מדוע בן של בת לוי ואבא ישראל פטור מפדיון, הרי אנו הולכים בכל הדברים לפי האב - מנהגי פסח, נוסח תפילות וכדומה?
תשובה: נאמר בתורה "פטר רחם בישראל", ומכך לומדים שצריך להיות רחם של ישראלית ולא כוהנת ולוייה (בכורות מז,א). הרב יאיר וסרטיל
שאלה: תפילה בזמנה מול עייפות וכעס: יש לי רגישות לחוסר שינה, באופן שבמצב של חוסר שינה (בעיקר כשהמצב לחוץ) אני הופך חסר סבלנות ועשוי בנקל להעליב את בני ביתי (אשתי או ילדי). האם לאחר לילה של חוסר שינה (בשל שמירה, למשל) עדיף להקפיד על בין אדם לחבירו ו"לתפוס שינה" גם על חשבון תפילה במניין ואפילו זמן התפילה או להקפיד על דיני התפילה גם אם בסבירות גבוהה - אכעס על אעליב מישהו? נ.ב. - אני עובד על העניין. ואולם, כיום המצב המעשי הוא שבלחץ העניינים בבוקר - סיכוי גבוה שמישהו יפגע.
תשובה: עדיף שתימנע מהאיסור להעליב, ותתפלל ביחידות במקרה כזה.
שאלה: נהיגה באמבולנס בשבת: את השאלה והתשובה הבאות מצאתי באתרכם: שאלה: גיסי עובד במד"א כנהג אמבולנס. תפקידו מחייב כמובן גם עבודה בשבתות ובחגים. המרחק מביתו לתחנת מד"א הוא רב (מעל 10 ק"מ). הסיטואציה השגרתית היא שהוא מתחיל את השבת עם משפחתו בביתו או עם משפחת חמיו שגרים ביישוב סמוך ובמהלך השבת הוא נוסע לעבודתו. לעיתים הוא כונן ולכן צמוד לאמבולנס גם כשהוא בבית ואז הוא נוסע לעבודה עם האמבולנס ולעיתים הוא נוסע ברכבו הפרטי. 1. האם מותר לו לנסוע ברכבו הפרטי לעבודה בשבת? 2. האם מותר לו לנסוע באמבולנס לעבודה בשבת? (אם יש בכלל הבדל) 3. האם מותר לו לחזור בתום עבודתו לביתו ע"מ להמשיך את השבת עם משפחתו? 4. האם יש הבדל בין נסיעה לביתו הפרטי לנסיעה לבית הוריו או חמיו במקרים אלה? אציין כי הסיטואציה רגישה משפחתית.
תשובה: ליסוע לעבודה אין בעיה ומותר ליסוע ברכב הפרטי, הבעיה היא לחזור. יש הרבה שיטות ש"התירו סופה משום תחילתה" וזה רק במלאכה דרבנן ולא דאורייתא. לכן, צריך שיחזיר אותו מהעבודה מי שאינו יהודי (כך עושים בד"כ לגבי אחיות בבי"ח). אמנם אם חוזר עם האמנולנס ככונן באיזור מגוריו, שיש סבירות שיצא לארוע במשך השבת, מותר לחזור בעצמו. ברצוני לציין כי איני רב או ת"ח, אך אני בוגר ישיבת הסדר, וגם נהג אמבולנס בעברי. כשעבדתי במד"א, הקפדתי מאוד שלא לעבוד בשבתות ומועדי ישראל, משום שחלק מהנסיעות, ואפילו חלקן הגדול יותר, גם אם מתחילות כנסיעות של ספק פיקוח נפש, מתגלות כנסיעות של "מה-בכך", כאשר ע"פ חוק, גם אם החולה מסרב להתפנות לביה"ח, על הנהג להחתים אותו על טופס המאשר זאת, ואם החולה דורש להתפנות לביה"ח, גם אם הנהג יודע, מעבר לכל ספק סביר, כי אין מדובר בצורך רפואי של ממש, (שיכור, למשל, או חסר בית שמחפש מקום לישון), חייב הצוות הרפואי לפנותו! בכך, לעניות דעתי, יש חילול שבת! לכן נראה לעניות דעתי שהשאלה כלל אינה קיימת. אין היתר ליסוע בשבת לעבודה במד"א, משום שאסור לעבוד בשבת במד"א! זה מביא לידי חילול שבת כמעט וודאי! אשמח לקבל את תשובת הרב, משום שלעיתים אני מתנדב, וגם משום שחברים רבים שלי עובדים ומתנדבים במד"א. תשובה: היות וכשאתה נוסע אינך יודע האם זהו פיקוח נפש או נסיעות של "מה בכך", גם על הספק מותר ליסוע. את הטפסים יש למלא ביד שמאל, כדי שזה יהיה איסור דרבנן ולא איסורי דאורייתא.
שאלה: ניכוש עשבים בשמיטה: האים מותר לנכש עשבים בטוריה מחשש לנחשים ושאר מזיקים?
תשובה: כדאי לכסח מעל פני השטח, אם אין ברירה והדבר מסוכן אפשר להשתמש בטוריא שהיא רק בחלק הקרוב לפני הקרקע (2-3 ס"מ). בברכת התורה והארץ הרב יהודה הלוי עמיחי
שאלה: נטילת ידיים לאחר לווית המת: האם יש צורך ליטול ידיים לאחר לווית המת כמו לאחר הליכה בבית הקברות? אשמח לקבל מקורות לעיון.
תשובה: כן. עיין בשולחן ערוך יורה דעה סימן שע"ו סעיף ד ובנושאי כלים. וכן גשר החיים פרק י"ד סוף סעיף א'.
שאלה: בקשות אישיות בתפילה: האם זה ר לבקש בקשות אישיות בתפילה גם בשבת או שזה לא ראוי?
תשובה: בשבת אין מבקשים בקשות אישיות ורק אם אדם חולה התירו להתפלל בעבורו ולסיים שבת היא מלזעוק ורפואה קרובה לבוא.
שאלה: ברכת המזון על אוכל לא כשר: אם אני אוכל אוכל שהוא לא כשר למהדרין האם יש צורך בברכת המזון? אם את הסעודה בישלו במטבח לא מופרד שאין בו הפרדה בין כלי בישול והגשה וסכו"ם חלבי לכלי בישול והגשה וסכו"ם בשרי, האם יש צורך בברכת המזון? (אבל האוכל כשר).
תשובה: ראשית, איני יכול שלא להביע צער עמוק על כך שאתה אוכל אוכל שלא כשר במובהק. וגם על שאלתך השני, ברצוני להעיר לך, שאם באותו מטבח לא מקפידים על הפרדה מוחלטת בין בשר לחלב, קשה להניח (כפי שאתה הנחתה) שהאוכל הוא כשר, שעל פי רוב האוכל לא יהיה כשר. אך מכל מקום כיון ששאלת הנני משיב לך, אם אכלת לחם כשיעור אתה צריך לברך ברכת המזון.
שאלה: עלים של שמיטה: האם יש בעיית שמיטה בעלים? בפרחים שמעתי שיש בעיה, האם גם בעלים? שהרי לכאורה הם מאכל בהמה?
תשובה: שאלתך רחבה מדי, על כן עיין ברמב"ם (שמיטה ויובל פ"ז הי"ג-כ) שם מופיעות הגדרות שונות לעניין עלים בשביעית, תנסה לתאם את המקרה שלך למופיע בהלכה. בברכת התורה והארץ הרב יהודה הלוי עמיחי
שאלה: פורים וחודש ניסן: אירוע מגילת אסתר קרה בחודש ניסן בו אסורים מנהגי אבלות, מדוע מרדכי שם על עצמו שק ואפר והוא וכל ישראל צמו 3 ימים ועוד בחג הפסח?
תשובה: כדי להציל את עם ישראל מכליה היה הדבר מותר, כמו שמחללים שבת כדי להציל חיים של אדם שנפצע.
שאלה: מגרש משחקים ב"עיר מעורבת": אני גר ברמלה, וכמו שאתה יודע הרב זאת עיר מה שקוראים היום "מעורבת". יש לי שאלה שנתקלתי בה בימים האחרונים. לפעמים אני הולך למגרש המשחקים ליד הבית כדי לשחק כדורסל, להתאמן קצת. ולפעמים יש שם גם ערבים שרוצים לשחק איתי. האם מותר לשחק איתם, ואם יש עבירה אז לבקש סליחה או להיות נחמד אליהם?
תשובה: בצד האישי, הפרטי, לא נראה לי שיש בעיה. לכתחילה אתה צריך לבדוק שחבריך יהיו ברמה המוסרית שלך. אבל אם במקרה, פה ושם, אתה משחק, לא נראה לי שברמה האישית אתה צריך להתייחס אליהם כאילו אינם בני אדם.
שאלה: הנקה וכניסה להריון: על פי מיטב ידיעתי, הנקה מפחיתה בצורה משמעותית את הסיכויים הטבעיים להרות. מחד גיסא הנקה לפרק זמן ממושך מאד בריאה וטבעית לאם ולתינוק, ומאידך, אנו מתפללים למשפחה ברוכה ורוצים להשתדל עבור זה. האם ישנה הגדרה הלכתית למשך תקופת ההנקה בהנחה שהתינוק אינו גורם מגביל?
תשובה: הגמרא מדברת על 24 חודשים של הנקה, דבר שלא כל כך מצוי היום. לא ראינו שום זמן אחר ולכן יש לומר שכל עוד שהאשה מניקה אז יש לעודד את ההנקה, באופן טבעי עם הזמן ההנקה הולכת ופוחתת והילד מתחיל לאכול אוכל אחר. עד שהילד מסודר עם אוכל אחר לא נראה שיש מקום להפסיק את ההנקה אלא אם יש צורך רפואי מסוים.
שאלה: מוהל או סנדק: אני גם מוהל ומלתי את ילדי ואת נכדי הראשון. כעת חתני רוצה שאהיה סנדק ואני שואל האם לא כדאי יותר להיות מוהל ולא סנדק, ואם אפשר לעשות את שניהם ביחד גם סנדק וגם מוהל?
תשובה: לדעת רבי עקיבא איגר המוהל עושה מצוה גדולה יותר מאשר הסנדק. לא מומלץ שאדם אחד יהיה גם מוהל וגם סנדק. ראוי לכבד עוד מישהו במצוה.
שאלה: תפילת הדרך בקלנועית: אימי שתחי בגיל 89 מתניידת עם קלנועית שואלת האם כשהיא נוסעת בתוך העיר ולאזור התעשיה מחוץ לעיר (כ2 ק"מ) עליה להגיד תפילת הדרך, עם ברכה?
תשובה: תאמר תפילת הדרך כשהיא יוצאת מחוץ לעיר.
שאלה: בתולה נשאת ליום הרביעי: מדוע נקטה המשנה דווקא בעניין שבתולה נשאת ברביעי ולא נקטה המשנה לשון אשה נשאת, מה העניין של בתולה ומה מעלתה של בתולה דווקא? ועוד גם בתורה כתוב שכהן יכול להטמאות בשבעה הקרובים ושם מודגש ולאחותו הבתולה דווקא זאת אומרת שאם אחותו לא בתולה אז הכהן לא יכול להטמאות לה?
תשובה: הסיבה שבתולה נשאת ליום הרביעי היא כדי שאם אשה זו זינתה לפני החתונה והיא לא בתולה יוכל הבעל לפנות לבית הדין שיושב בימי שני וחמישי (ביום ראשון אי אפשר להתחתן מפני ההכנות לחתונה). דין זה לא שייך באשה שאינה בתולה ולכן לה תיקנו להנשא ביום חמישי כדי שתוכל לשמוח עם בעלה שלושה ימים. כיום שטעם בתי הדין לא שייך נוהגים להתחתן בכל יום שרוצים. כהן אסור לו להיטמא למת מפאת קדושתו אולם לשבעה קרובים חייבה אותו התורה להיטמא. לאחות הכהן, שנישאה וקשורה לאדם אחר, אסור לו להיטמא כי הקשר ביניהם השתנה, ואף אם חוזרת לבית אביה אין לאח להיטמא לה מאחר ולתקופה מסויימת הייתה שייכת לאדם אחר.
שאלה: הגבהת ספר תורה: מהיכן המנהג לזקוף אצבע כנגד ספר התורה בזמן ההגבהה, כמו כן, האם זה משנה איזה אצבע?
תשובה: מנהג זה מופיע בכמה מספרי האחרונים, אציין לך מקור אחד שבו גם מופיע טעם נפלא לענין זה, בשו"ת לב חיים לרבי חיים פלאג'י חלק או"ח (סי' קס"ז סעיף ג' סק"ו), כתב שהמנהג להצביע על הספר תורה בשעה שאומרים וזאת התורה וכו', מחמת שבמזמור יט בתהלים ישנם כמה פסוקים בעלי ה' תיבות כנגד חמשה חומשי תורה, כמו תורת ה' תמימה משיבת נפש וכו', ובכל המשפטים התיבה השניה היא שם הוי"ה, וכשמתחילים למנות התיבות עם האצבעות ומתחילים בגודל, יוצא שתמיד התיבה השניה שהיא שם הוי"ה היא באצבע הסמוכה לאגודל. לכן מצביעים דוקא באצבע. ויש המצביעים עם הזרת ולא מצאתי טעם המניח את דעתי לזה.
שאלה: לחזק קהילה מול חינוך הילדה: אני גר בדרום אנגליה ובשנים האחרונות התקרבתי לאמונה יותר מתמיד, יש לי אשה ושלושה ילדים. הבכור קבל מילגה לארה"ב והבן השני מתחיל אוניברסיטה בשנה הבאה. שאלתי היא לגבי הבת שלי. פה בדרום אין קהילה גדולה של יהודים אבל יש לנו בית כנסת מאוד יפה ועתיק (בן 250 שנה). אני החזן של בית הכנסת בשבתות וחגים. אני עושה אשכבות, בקיצור, אני ממונה בכל מה שקשור מטהרת הגופה עד לקבורתה. אני גם בועד של בית הכנסת ואני מרגיש שאני בורג חשוב במערכת כי אין מישהו אחר שיכול לקחת את התפקיד שלי. הילדה שלי בת 11 ואני רוצה לעבור למנצ סטר כדי שהיא תלמד בבית ספר יהודי ואני גם אהיה קרוב לקהילה יהודית. פה בפלימות אין הרבה יהודים שבאים לבית הכנסת וזה דועך משנה לשנה. בשבת באים בקושי 4 יהודים. מה אני צריך לעשות, מה יותר חשוב, מה הקדוש ברוך רוצה שאני יעשה?
תשובה: אם יש סיכוי לחנך את הילדה כיהודיה הנך רשאי להישאר במקום. אם אין סיכוי כזה אין ברירה אלא לחפש מקום מתאים לילדה.
שאלה: חברת אשראי - ריבית: יש לי כרטיס אשראי MULTI של חברת לאומי כארד ישנה אפשרות בכרטיס זה לקבוע סכום חיוב חודשי קבוע על מנת לשמור על מאזן מסודר ובמקרה שנצלתי את הכרטיס מעל הסכום היתרה נידחת לחודש הבא תמורת ריבית קבועה לחברה יש היתר עיסקה מסודר (לבקשתי אף שלחו לי אותו בדואר). האם מותר להשתמש באפשרות זו או שמכיון שהקניות היו במסגרת צרכנות רגילה ולא הושקעו בעסק כלשהו אין להסתמך על ההיתר?
תשובה: זה שאלה לא כל כך קלה לענות עליה. לכתחילה צריך להקפיד ולא לעשות את זה. אבל לא נראה לי שאתה צריך להחמיר על עצמך עד כדי כך. אם יש לך אילוץ, תעשה את זה.
שאלה: "ללא חשש טבל ושביעית": 1. מה פירוש? אני משתדלת לאכול אוצר בית דין. האם מותר לי לאכול דברים שכתוב עליהם כך? 2. האם אפשרי להתמיד ב אוצר בית דין, האם לפי פסיקת הרב אליהו שליט"א מותר לאכול יבול חו"ל? 3. בחבילת שקדים שקנינו מצאנו המון שקדים אכולים. האם מותר לאכול את אלו שאינם אכולים, האם מותר להוציא את החלק האכול ולאכול את שאר השקד?
תשובה: 1. הפרוש,ללא חשש טבל ושביעית" הוא במספר אופנים, יתכן שהוא מששית, יתכן שהוא חו"ל, ויתכן שהוא גידול נכרים, בכל אופן איננו אוצר בית דין. 2. לפי פסיקת הגר"מ אליהו שליט"א יש לאכול "אוצר הארץ" וכשאין בארץ אפשר לייבא מחו"ל. 3. אפשר לאחר בדיקה טובה. בברכת התורה והארץ הרב יהודה הלוי עמיחי
שאלה: כוס מים אצל חברה: בבית חברתי לא מטבילים כלים האם מותר לי לשתות אצלה מים?(זכוכית) לאכול אוכל כשר בסכו"ם? להשתמש בכלי חרסינה? אנחנו הולכים לפי פסיקת הרב אליהו.
תשובה: כיון שאינך אוכלת בכלים אלו בקביעות אלא בתור אורחת, מותר לך להשתמש בכלים אלו אע"פ שאינם טבולים.
שאלה: קניית מזון בשמיטה: האם מותר לאכול לחמית שיש בה פטרוזיליה? (זה בטח לא קדושת שביעית ולא חסלט) בורקס תפו"א במאפייה. האם חובה לברר מה מקור התפו"א?
תשובה: ברור שכל דבר לפני אכילה צריך ברור מהיכן הוא בא. אם יש ועד כשרות צריך לדעת על מה הוא מקפיד ועל מה איננו מקפיד. בברכת התורה והארץ הרב יהודה הלוי עמיחי
שאלה: ברירה בשבת: של עלוני שבת מתוך דפים? (לא לקריאה מיידית) של כפות מתוך סכו"ם? (לא לאכילה מיידית)
תשובה: איסור ברירה שייך גם בחפצים ולכן אסור לברור שלא לצורך שימוש מיידי.
שאלה: כבד הוא בחזקת בשרי?: סבא-רבא שלי הוא דתי מעירק. שאלתי אותו אם כבד הוא בחזקת בשרי והוא אמר לי שלא. כל שאר האנשים ששאלתי אמרו לי שכן. לכן החלטתי לשאול כאן: אכילת כבד נחשבת כאכילת בשר?
תשובה: כבד נחשב כבשר לכל דבר.
שאלה: נטילת ידיים כאשר יש פצעים ויובש: ברצוני לדעת כיצד מותר לנהוג כאשר אני סובל מיובש בידיים ופצעים כתוצאה מכך. העברת מים על הידיים נראית כמחמירה את הבעיה. מצאתי באתר את תשובת הרב לשאלה דומה, שם ענה לשואל כי ניתן להקל וליטול עד פרקי האצבעות. בעייתי היא שגם בפרקי האצבעות עצמן יש לי את אותה בעיה של יובש ופצעים. 1. האם במקרה כזה ניתן להקל ולהסתפק בחיכוך הידיים בבגדים או בקיר כמקובל במקרים בהם אין מים? 2. אם כן, האם ניתן לברך על "נטילה" שכזו? 3. האם יש הבדל בין נטילה של בוקר או נטילה שלפני אכילת פת לעניין זה?
תשובה: במקרה שלך, שיש לך בעיה רפואית של לא לשפוך מים על הידיים והאצבעות. במקרה כזה, תסמוך על שיטת הרמב"ם ותעטוף את הלחם בשקית ניילון או תשים כפפות ניילון על הידיים ותאכל. לעניין נטילת ידיים של בוקר, אם אתה לא יכול אז אתה אנוס. לנטילת ידיים של בוקר להעביר רוח רעה, לא יעזור לחכך ידיים בבגדים או בקיר. זה עוזר באמצע היום הידיים שלו מלוכלכות לא צריך לשטוף אותם במים. אבל לנטילת ידיים לאוכל או נטילה בבוקר, זה דין מיוחד שח קבעו דווקא במים. לגבי לחם יש פיתרון כפי שהובא, אבל בבוקר אין פיתרון.
שאלה: חתונה בתאריך מסויים: תגידו לי בבקשה, האם אפשר להתחתן ב23 04 09. היינו באולם, אמרו לנו שמפסח עד ל"ג באומר אי אפשר להתחתן מלבד לראש חודש. האם זה נכון? מהם התאריכים שאי אפשר להתחתן בהם?
תשובה: ישנם כמה תאריכים בהם אי אפשר להתחתן: חול המועד - מפני שמחת החג. ספירת העומר עד ל"ג בעומר (ויש נוהגים עד ראש חודש סיוון) - מפני אבלות. שלושת השבועות (לאשכנזים) או תשעת הימים - מפני האבלות על חורבן בית המקדש. יש עוד מנהגים אולם אלו הימים שכולם נוהגים לאסור בהם חתונה. ולכן בכ"ט ניסן (התאריך שכתבת) אין להתחתן.
שאלה: שהחיינו על טסט: האם צריך לברך שהחיינו כשמצליחים בטסט, והאם יש הבדל בהלכה בין ספרדים לאשכנזים?
תשובה: להצליח בטסט זה לא דבר שמברכים עליו שהחיינו מצד עצמו. אם אדם עלה לגדולה, מינו אותו להיות מיניסטר, יש דעה שמברכים שהחיינו, אבל על טסט לא נראה לי. אם אתה רוצה להיות סופר-חסיד, תקנה פרי חדש שלא אכלת, ותברך שהחיינו ותכוון גם על זה.
שאלה: שיחה של ערבי לתלמידי ישיבה תיכונית: לקראת יום ירושלים, תלמידי חטיבת הביניים בישיבה בה אני מלמד והצוות החינוכי יצאו למסע לירושלים. בערב של היום הראשון הביאו ערבי מאבו גוש שירצה בפני התלמידים על יחסם של הערבים ליהודים בארץ. העובדה שערבי מרצה בפני תלמידי ישיבה זיעזעה אותי מאד מאד, הייתי שמח לשמוע את דעת הרב בעניין.
תשובה: השאלה מי האיש ומה אמר? לדוגמא, אם הוא אמר שמקום המקדש קדוש ליהודים יותר מ-3,000 שנה ועומר לא בנה מסגד אלא רק מונומנט ליהודים על מקום המקדש, ועל כל העולם להכיר בכך שמציון תצא תורה ודבר ה' מרושלים ולכן על היהודים להכיר בגודל אחריותם לתיקון עולם במלכו ש-ד-י וכו' וכו'. מה רע בכך שגוי אומר דברים אלו? אדרבה, עדיף שגוי יאמר דברים אלו כהודאת בעל דין מאשר יהודי המפקפק בזכותנו על ארצנו.
שאלה: תפילת 18: מתי משתחווים בתפילת 18?
תשובה: בתפילת שמונה עשרה כורעים בתחילת ברכת "אבות" ובסופה ובתחילת ברכת "מודים" ובסופה. סדר הכריעות הוא: ברוך - כופפים את הברכיים. אתה - כורעים. ה' - זוקפים, תחילה הראש ואחר כך כל הגוף. במודים: מודים - כופפים את הברכיים. אנחנו - כורעים. ה' - זוקפים, תחילה הראש ואחר כך כל הגוף.
שאלה: חימום במיקרוגל: ברשותי מיקרוגל. חיממתי בו בשרי בצורה אטומה, אך עקב סיבובי הצלחת, האטימות נפתחה, האם המיקרו נהיה בשרי, ואם כן, איך אני מכשירו? האם גם במיקרו כמו במחבת על הגז יש נ"ט בר נ"ט, ואם כן, האם חימום דבר פרווה הופך אותו לבשרי?
תשובה: כיון שהבישול בעצמו נעשה באופן אטום, אינני חושש לאותו מעט שנפתח תוך כדי החימום להפוך את המיקוגל לבשרי. ומה גם שיש הרבה אחרונים הסוברים שצורת הבישול במיקרוגל אינה הופכת את המיקרוגל לבשרי אפי' אם בישלו בו בלי כיסוי. כן, אם בישלתה מאכל פרווה בכלי בשרי נקי בתוך מיקרוגל, המאכל הפרווה נהפך להיות נ"ט בר נ"ט.
שאלה: אינטרקום לתינוק בשבת: האם מותר להשתמש בשבת במערכת אינטרקום לתינוק? (המערכת מורכבת מ-2 מכשירי קשר שאחד מונח ליד מיטת התינוק ואחד ליד מיטת ההורים)
תשובה: אם זה נעשה מאליו (לא לוחצים על כפתור בשבת וכו'), אין בעיה. אם התינוק מסתובב או משתעל וכדו', אתם תשמעו בחדר השני, ובשביל תינוק אין בעיה.
שאלה: יושר בהגשת פרוייקט: לאחר שנתיים של לימודי אלקטרוניקה כהנדסאי צריך להגיש פרוייקט. את הפרוייקט שלי ושל שותפי התחלנו בחברת היי-טק שם נדרש מאיתנו לבנות מכשיר מדידה כלשהו. לאחר ביקורים, למידת החומר ואף קניית חומרים נסינו למצוא פתרון לחידת המכשיר ולא עלה בידינו, אף המנחה שליווה אותנו לא נתן מענה. אני באיזשהו שלב נטשתי את הפרוייקט וחברי המשיך על "אש נמוכה" אף קנה חומרים אך הכול עלה בתוהו כעבור כשנתיים וחצי פנתה אלי המכללה שהיא מעוניינת שאמשיך את הפרוייקט וזאת בעזרת אדם שהיא הפקידה בידו את הבעיה והוא יפתור אותה, והיא תגיש שוב למה"ט (אירגון העל מטעם משרד העבודה) את הצעת הפרוייקט אלא שהוא גם ביצע את בניית המכשיר עד גימורו ולנו נותר רק לכתוב את הספר, חברי כתב את רוב הספר ואני הצטרפתי בחזרה כאשר המכשיר מוכן. עתה אנו עומדים לפני הגשה והגנה על הפרוייקט. האם הוגן הדבר?
תשובה: תברר עם האוניברסיטה עצמה האם הדבר מקובל עליה או לא.
שאלה: חתונה לאבל בתוך השלושים: נקבע תאריך לחתונה. הוזמן אולם נישלחו הזמנות. אבי ניפטר תשעה ימים לפני החתונה. מה הדינים ומה המנהגים?
תשובה: זכות גדולה לנפטר לערוך את החתונה בזמן. יש המשכיות! קרובי המשפחה האבלים יוכלו השתתף בחופה בלבד ויש לדאוג שמוסיקה בחופה תהיה שקטה. מן השמים תנוחמו ומזל טוב.
שאלה: תפילת שחרית בשעה מוקדמת מאוד: אני צריך להתחיל לעבוד בשעה 6:15. כאשר לפני כן יש לי זמן נסיעה של כחצי שעה. זאת אומרת, שאני יוצא מהבית ברבע לשש, וכאשר אני בעבודה אין לי אפשרות להתפלל. האם יש אפשרות שלפני יציאתי לעבודה אוכל להניח תפילין ולקרוא קריאת שמע ולאחר שאחזור מהעבודה לפני השקיעה אוכל להתפלל את כל התפילה?
תשובה: עדיף להתפלל שמונה עשרה לאחר הנץ אולם אדם העובד וצריך לצאת לעבודה בשעה מוקדמת יכול להתפלל לפני הנץ לאחר עלות השחר. כיום זמן הנץ הוא בערך בשעה 5:35 ולכן אתה יכול להתפלל את כל התפילה ולהגיע לשמונה עשרה בנץ. אם זה דחוק לך אתה יכול להתפלל את כל התפילה לפני הנץ החל מהשעה 5:00 לערך.
שאלה: נדר שנותר מאדם שנפטר: אדם שנפטר ולפני מותו נדר כי אין לגעת בחפץ מסוים שלו, האם לאחר מותו הנדר קיים?
תשובה: צריך לבדוק האם אסר על מישהו או אסר את עצם החפץ על אנשים. אם אמר שאנשים לא יגעו, זה לא מחייב, אך אם אסר את החפץ, היות ואסרו כשהיה שלו, אסר את נכסיו על הזולת. ואם אסר בנדר, אסור ליהנות מחפץ זה. אבל אם לא אסר את עצם החפץ, רק לא רצה שישתמשו בחפצים שלו, זה לא מחייב אותם.
שאלה: מעשר כספים ומשכנתא: אנו עומדים לקחת משכנתא, כשעשינו את החישוב של ההחזר החודשי היתה לנו שאלה מה עדיף, האם להמשיך לתת מעשר כספים ולהחזיר כל חודש פחות וכך המשכנתא תהיה ליותר שנים ובהתאם הריבית. או עדיף לא לתת מעשר כספים ולהחזיר כל חודש סכום גבוה יותר וכך לגמור עם המשכנתא יותר מהר?
תשובה: אני חושב שבמקרה כזה אתם פטורים מלתת מעשר כספים. כמובן שתתנו צדקה פה ושם. מעשר כספים זה לא חיוב, יש עדות שנהגו ויש שלא. אבל כשיש לך חובות אישיים, עניי עירך קודמים לעניי עיר אחרת.
שאלה: לדעת לסלוח למרות שנפגעתי: יש לי חברה טובה שכבר פעמיים פגעה בי מאוד, היא יודעת שפגעה וביקשה סליחה אבל היא לא יודעת עד כמה, אני עדיין מסתובבת איתה המון ומתייחסת אליה כאילו לא קרה כלום אך בתוכי קשה לי מאוד לסלוח לה באמת, אני עדיין פגועה. רציתי לדעת מה דרוש לעשות כדי לדעת לסלוח באמת, אם יש לימוד כלשהו שמתאים לעניין, או עבודה על המידות בדרך מסויימת או כל דבר אחר?
תשובה: ראשית, חשוב שתשוחחו על כך. השיחה עצמה מועילה לפשר את הכעסים שבלב, ועוזרת גם להבין ולו במעט את הצד הפוגע. כדאי ללמוד את הגמרא במסכת ראש השנה דף י"ז סוף עמוד א', שמתארת את זכותו של זה שמעביר על מידותיו. מסופר שם על רב הונא בנו של רב יהושע שכבר הכינו לו תכריכים ולבסוף הבריא היות ובבית דין של מעלה גזרו לו אריכות ימים נוספת בלי לדקדק איתו בדין היות והוא היה מעביר על פשעיו ואינו מדקדק עם הזולת. נראה שגם את היית שמחה שלא ידקדקו איתך בדין, לא?! בהצלחה. הרב שמואל הולשטיין